**Luk. 22:14-20**

**Gemeenskap met die Lewende Christus**

*Andries Burger, GK Pinetown, 04 November 2018*

**Liturgie** – tema gefokus op Nagmaal en Belydenisaflegging, ander orde en prediking as gewoonlik. Fokus nie op die vorm nie, maar op die inhoud. (Nie aparte formuliere lees nie, dit is in die preek ingewerk.) Dit gaan dalk bietjie langer neem as gewoonlik, maar dis belangrik en ons gaan niks afjaag nie.

**GEBED – Pastoraal**

**SING Lied 478 v. 1, 2, 3, 4 (2015)**

1.

Op vaste fondamente

het God sy kerk gebou.

Apostels en profete

het ons dít toevertrou:

Die Koning van die hemel

herskep deur Woord en Gees

verlorenes op aarde

dat hul sy volk kan wees.

3.

Bedreig gevaar van buite

met skerp venyn gemik;

vul twyfel ons van binne

met kleingeloof en skrik

dis eie aan die wêreld,

ons sal verdrukking hê,

maar Christus het sy bystand

aan ons hier toegesê.

2.

Hy roep uit alle volke

'n volk vir Hom tesaam

één in geloof en werke,

één in sy heil'ge Naam!

Hy gee die brood en beker,

Hy gee die heil'ge doop

om hulle te verseker:

Ek het jul duur gekoop!

4.

O Heer, skryf in ons harte

dat ons dit nooit vergeet,

al pynig ons die smarte

al martel ons die leed:

Die kruis van ons Verlosser

sluit vergesigte oop!

In 'n verwarde wêreld

bring dit weer vaste hoop!

**Votum (1 Kor. 1:18-23)**

Die mense in ons tyd is maar dieselfde in Paulus se tyd: “Die Jode vra wondertekens en die Grieke soek wysheid22.

Maar ons verkondig Christus wat gekruisig is.

Vir party gee dit aanstoot, vir ander is dit onsin23, maar vir ons wat gered word, is dit die krag van God18.

**Seën: Rom. 1:7**

**7**aan al die geliefdes van God, geroepe heiliges wat (in Rome) is:

**Genade vir julle en vrede van God onse Vader en die Here Jesus Christus!**

**SING: (Staan) Ps. 100 v. 1, 2, 3, 4 (Totius p. 494)**

1.

Juig, al wat leef, juig voor die HEER!

Dien God met blydskap, gee Hom eer;

kom nader voor sy aangesig,

en prys Hom met 'n lofgedig!

3.

Gaan deur sy poorte in met lof,

met lofsang in sy tempelhof;

kom in sy huis, o bondsvolk, saam;

verhef sy lof en prys sy Naam.

2.

Die HEER is God, erken dat Hy

'n eie volk vir Hom berei,

'n volk om Hom te dien en vrees

en skape van sy wei te wees.

4.

Want goedertieren is die HEER;

sy goedheid eindig nimmermeer;

sy trou en waarheid hou hul krag

tot in die laaste nageslag.

**SING: Die liefde van Jesus is wonderbaar! (sonder begeleiding)**

Die liefde van Jesus is wonderbaar, wonderbaar, wonderbaar!

Die liefde van Jesus is wonderbaar, wonderbaar vir my!

Kom ons verheerlik sy Naam!

Kom ons verheerlik sy Naam!

Die liefde van Jesus is wonderbaar, wonderbaar vir my!

Dit is nie gewoonlik ons gebruik om Nagmaal en Belydenisaflegging in dieselfde erediens te doen nie. Maar so het die Here dit vandag bewerk en dit is tog baie gepas – omdat ons juis in die Nagmaal kan sien wat dit is wat ons glo en bely.

**Hoekom gebruik ons Nagmaal?**

Die eenvoudigste antwoord is dat Jesus gesê het ons moet, en dit is gepas dat God se kinders sal doen wat Hy wil, om gehoorsaam te wees.

God weet dat ons sigbare dinge nodig het om ons te help om nie belangrike dinge te vergeet nie. Soos die trouring wat ek dra om myself en almal om my te herinner aan die huweliksbeloftes wat ek voor God aan Hanlie gemaak het.

In die Bybel is daar baie sulke tekens.

Dink maar aan die betekenis van die reënboog, of die klipstapel wat die Israeliete moes bou met klippe uit die middel van die Jordaan rivier sodat hulle elke keer wanneer hulle die klippe sien sal onthou hoe God die water opgedam het vir hulle om deur te trek (Jos. 4)

Dan is daar natuurlik al die baie offers en die feesdae, selfs die Sabbat, wat almal sigbare tekens en gebruike was wat God se volk herinner het aan sy belofte van ŉ Verlosser wat met sy bloed sou betaal vir al ons sonde.

Maar daardie tekens is uitgedien, hulle is almal vervul in Christus.

Daarom het Hy vir ons wat na sy kruisdood lewe nuwe tekens gegee – twee.

 Kan julle onthou watter twee dit is?

 <Doop en Nagmaal>

Ons noem dit sakramente. Dit kom van ŉ ou Latynse woord wat beteken dat dit tekens is wat ŉ onsigbare goddelike misterie vir ons sigbaar uitbeeld.

Die eerste is die doop waarin die water ons herinner aan al God se beloftes aan mense wat in sy verbond lewe.

En wanneer ons tot geloof kom, dan het God daardie beloftes waar gemaak in ons lewens.

Dan is dieselfde doop wat jy dalk al as kindjie ontvang het voordat jy geglo het ŉ herinnering aan die beloftes én van die vervulling daarvan.

Die Nagmaal is die tweede sakrament of sigbare teken van God se onsigbare verlossing wat Jesus self ingestel in Luk. 22:14-20:

*“14Toe dit tyd was, het Jesus aan tafel gegaan en die apostels saam met Hom. 15Hy sê toe vir hulle: ‘Ek het baie daarna uitgesien om hierdie paasmaaltyd saam met julle te eet voordat Ek ly. 16Ek sê vir julle: Ek sal dit nie weer eet voordat dit in die koninkryk van God sy volle betekenis gekry het nie.’*

*17Daarna neem Hy ’n beker, spreek die dankgebed uit en sê: ‘Neem dit en gee dit vir mekaar aan. 18Ek sê vir julle: Ek sal van nou af nie weer wyn drink voordat die koninkryk van God gekom het nie’.*

*19Toe neem Hy brood, spreek die dankgebed uit, breek dit en gee dit vir hulle met die woorde: ‘Dit is my liggaam wat vir julle gegee word. Gebruik dit tot my gedagtenis’.*

*20Met die beker na die maaltyd het Hy net so gemaak en gesê: ‘Hierdie beker is die nuwe verbond, beseël deur my bloed, wat vir julle vergiet word.’”*

Christus het gesê ons moet Nagmaal gebruik – en daarom doen ons dit met ywer en oorgawe.

**Maar waarom het Hy dit ingestel?**

Hy gee die rede in v. 19 wat ons gelees het – *“Doen dit tot my gedagtenis.”* Doen dit om my te onthou.

Die Nagmaal help ons om te onthou dat die Vader vir Jesus Christus gestuur het soos wat Hy reeds vir Adam en Eva beloof het, soos wat Hy vir Abraham beloof het en soos wat Hy male sonder tal deur sy profete belowe het.

Ons moet onthou hoe Hy sy hemelse heerlikheid prysgegee het om ŉ mense te word soos ons, maar sonder sonde.

Ons moet onthou hoe Hy verneder is, hoe Hy verag is, hoe Hy gegesel en bespot is, hoe Hy onskuldig vermoor is.

 Ons moet onthou hoe Hy ons sonde op Hom geneem het.

Ons moet onthou hoe God se woede en sy straf vir ons sonde op Jesus uitgegiet is.

Ons moet onthou hoe God vir Christus verlaat het in sy ontsettende lyding.

Ons moet onthou hoe sy liggaam vir ons gebreek is en sy bloed gevloei het.

 Ons moet onthou hoe Hy met geweld en vernedering vir ons geslag is...

1 Kor. 5:7, *“Ons paaslam is immers geslag: dit is Christus, Christus wat gekruisig is...*

Maar ons moet ook onthou hoe Hy deur sy slagting en sy bloed, deur sy geskeurde liggaam vir ons nuwe lewe en vrye toegang tot God bewerk het (Heb. 10:19,20). Dat ons ewige lewe op sy offer en sy dood berus.

Ons moet in verwondering en dankbaarheid onthou dat Hy as Goeie Herder sy lewe vir ons, sy skape afgelê het. Ons moet sy liefde onthou, sy barmhartigheid, sy genade...

Ons moet bly wees oor hierdie Goddelike geheimenis waarvan Paulus skryf in 1 Tim. 3:16,

*“As mens het Jesus in die wêreld gekom, deur die Gees is bevestig dat die reg aan sy kant is, aan die engele het Hy verskyn; aan die heidennasies is Hy verkondig, in die hele wêreld is Hy geglo, en in heerlikheid is Hy opgeneem”*

In gehoorsaamheid gebruik ons Nagmaal om Jesus te onthou...

**Met watter gesindheid moet ons Nagmaal gebruik?**

As ons aan Jesus en sy opoffering dink, dan kan dit tog nie anders as dat ons ook onthou wat die oorsaak van sy lyding was nie, of liewer wie se skuld dit was dat Hy sy lewe moes prysgee.

Ek was die oorsaak ... en jy ... en ons ... ons sonde, joune en myne.

Nie net wat ons reeds gedoen het nie, maar wat ons daagliks steeds bly doen.

Ons dink en praat selfs oor ons liefde vir God –

maar vergelyk ŉ bietjie dit waaraan ons dink; dit waarna ons verlang; selfs dit waarvoor ons bid; dit wat ons opgewonde maak; dit waaraan ons baie tyd spandeer dit wat ons maar net so nou en dan doen – vergelyk dit met wat dit behoort te wees indien ons God regtig sou liefhê met ons héle hart, en met héle verstand, met ál jou kragte, met jou héle wese?

Skiet jy sover te kort as wat ek in hartseer moet bely ek tekort skiet?

En hoe vergelyk jou liefde vir al die mense om jou?

Nie “jou mense” van jy hou nie, maar almal wat jou pad kruis – ook op die pad; in die ry by binnelandse sake...

Moenie net dink aan wat jy met groot selfbeheersing voor ander sê nie, maar wat jy rêrig dink en wat jy doen?

Kan ander Jesus se liefde vir hulle sien en voel in die manier wat jy met hulle praat en in wat jy vir hulle doen, wat jy prysgee vir hulle, jou selfopoffering en selfverloëning?

As ons met hierdie hartseer werklikheid van wie ons regtig is

aan Christus dink en die groot geskenk van God se genade,

dan veroorsaak ons sonde dat ons nie meer so baie van onsself hou nie –

 dat ons ŉ afkeer, ŉ misnoë, ŉ diep ontevredenheid met onsself het.

En dís die gesindheid waarmee ons die Nagmaal gebruik –

 in kleinheid teenoor God se grootheid, in nederigheid en verootmoediging.

Ons kom nie na die Nagmaal toe omdat ons die sonde reeds oorwin het nie, ons kom nie omdat ons en die manier hoe ons lewe, goed genoeg is nie.

Ons kom in nood en met verwagting soos siekes wat ons hande uitstrek na die Geneesheer, soos sondaars na die Werker van geregtigheid, soos dooies na Hom toe kom wat lewend maak.

**SING: Ps 19:5 (Krog p. 89)**

5.

My sondes bring ek nou, ook wat onwetend klou,

o spreek my daarvan vry!

Ek bid: Laat my nie dwaal, vergeef my andermaal.

Heers U alleen oor my!

Die woorde van my mond, my hart se diepste grond

maak dít aanneemlik, Redder.

Ek het op U gebou; my aan U toevertrou,

my Rots, ja, my Bevryder.

In ons nood kom ons na die Nagmaal toe in blye verwagting en dankbaarheid.

In 1 Joh. 1:9 leer die Heilige Gees ons deur die apostel dat, *“as ons ons sondes bely – Hy is getrou en regverdig, Hy vergewe ons ons sondes en reinig ons van alle ongeregtigheid.”*

Met blydskap en dankbaarheid gryp ons in geloof vas aan die versekering dat al ons sondes vergewe is op grond van die lyde en sterwe van Jesus Christus ons Here en Heiland.

En soos wat Hy ons sondes op Hom geneem en daarvoor betaal het,

 so skenk Hy ons Sy volkome geregtigheid en skryf dit op ons rekening voor God.

Dit is regtig baie belangrik dat ons nie met die verkeerde gesindheid Nagmaal moet gebruik nie. Paulus waarsku in 1 Kor. 11 dat ons ŉ oordeel oor onsself aan die Nagmaalstafel kan eet en drink. Hy waarsku dat verkeerde gesindheid met Nagmaal die oorsaak was dat mense in gemeente siek geword het en party selfs gesterf het.

Daar is veral drie redes hoekom ons nie Nagmaal moet gebruik nie.

Die eerste is wanneer ons Jesus se Verlossing en die Nagmaal nog nie ken of reg verstaan nie.

 Daarom doen ons katkisasie by die huis en by die gemeente, en

daarom maak die kerkraad seker dat iemand dit reg verstaan voordat hulle geloofsbelydenis doen.

Die tweede rede waarom ons nie Nagmaal moet gebruik nie is wanneer ons nie hartseer is oor ons sonde nie en daarom nie daarteen baklei nie.

Dit is wanneer jy die wêreld se definisie van reg en verkeerd gebruik en nie God sŉ soos Hy dit in die Bybel gegee het nie.

As jy nie hartseer is oor sonde en ernstig is om daarmee op te hou nie, as jy dit aanvaar – dan moet jy nie Nagmaal gebruik nie.

Die derde rede is dat jy nie Nagmaal gebruik as jy nie glo dat Jesus vir jou sonde gesterf het nie. Dit is tog logies. En daarom gebruik ons eers Nagmaal nadat ons ons geloof bely het.

Die Nagmaal is bedoel vir almal wat glo, en die geloof en die Nagmaal reg verstaan, almal wat in Christus glo en wat lewe soos gelowiges.

Ook besoekers wat nie lid is van hierdie gemeente nie.

As jy jou geloof in Jesus Christus as enigste saligmaker gedoen het (of soos party kerke dit noem ‘voorgestel’ is), as jy hierdie geloof en die Nagmaal reg verstaan soos ons hier in die kerk leer, en as jy met hartseer oor jou sonde daarteen stry – dan moet jy nie Jesus se opdrag en uitnodiging minag nie.

Maar as jy nog nie jou geloof bely het nie; of wanneer jy vrede maak met jou sonde – onthou dan Paulus se waarskuwing en moet dan nie Nagmaal gebruik nie.

 Gesels asseblief met my na die erediens as jy vrae het hieroor.

**GEBED (STAAN?)** – Gesindheid – Verootmoediging, Verwondering, Dankbaarheid, Blydskap, Verering

Dit bring ons by die tekens en die gebruik van die Nagmaal self.

**Wat eet ons met nagmaal?**

Brood en wyn is kos vir ons fisiese liggame en Jesus Christus is die enigste kos vir ons gees.

Daarom nooi ons hemelse Vader ons uit om deur deelname aan die Nagmaal aan Christus verkwik te word en om nuwe geestelike krag uit Hom te put totdat ons die hemelse onsterflikheid bereik.

Ons kan nie die tekens van brood en wyn miskyk nie, dit is soos seëls of waarborge van Christus se hartlike liefde en trou. Ons kan seker wees dat Hy alles in ons bewerk wat deur die sigbare tekens uitgebeeld word en dat Hy rêrig ons Brood van die lewe is.

Hy sê self in Joh. 6, *“****47****Voorwaar, voorwaar Ek sê vir julle, wie in My glo, het die ewige lewe.* ***51****Ek is die lewende brood wat uit die hemel neergedaal het. As iemand van hierdie brood eet, sal hy lewe tot in ewigheid. En die brood wat Ek sal gee, is my vlees wat Ek vir die lewe van die wêreld sal gee. 53… Voorwaar, voorwaar Ek sê vir julle, as julle nie die vlees van die Seun van die mens eet en sy bloed drink nie, het julle geen lewe in julleself nie.* ***54****Hy wat my vlees eet en my bloed drink, het die ewige lewe, en Ek sal hom opwek in die laaste dag.* ***55****Want my vlees is waarlik spys, en my bloed is waarlik drank.* ***56****Wie my vlees eet en my bloed drink, bly in My en Ek in hom.****775****Soos die lewende Vader My gestuur het, en Ek deur die Vader lewe, so sal hy wat My eet, ook deur My lewe.*

Met Nagmaal eet ons gewone brood en ons drink gewone wyn, en dit bly brood en dit bly wyn,

maar dit *getuig en waarborg* aan ons dat Christus sy lewe in die nagmaal in ons oorgiet, asof dit in murg en been indring.

Wanneer die brood as teken aan ons gegee word, moet ons dadelik aan die ooreenkoms dink:

Soos die brood die lewe van ons liggaam voed, onderhou en beskerm,

so is die liggaam van Christus die enigste voedsel om ons siele te voed en lewendig te maak.

Wanneer die wyn as teken van die bloed van Christus aan ons voorgesit word, moet ons onthou dat die bloed van Christus ons koester, verkwik, versterk en met blydskap vul.

Christus doen dit nie deur bloot ŉ teken aan ons voor te hou nie, maar Hy volbring dit deur die Gees wat Hy beloof.

Deur die Gees laat Christus ons in sy gemeenskap lewe, sodat ons saam met die apostel mag sê: *“ek is saam met Christus gekruisig, en nou is dit nie meer ek wat lewe nie, maar Christus wat in my lewe.” (Gal. 2:19-20)*

Hy maak van ons lote aan Hom, die Hemelse Wynstok, sodat ons vir Hom vrugte kan dra.

**Saam wie eet ons Nagmaal?**

Deur dieselfde Gees verbind Hy ons wat saam Nagmaal eet aan mekaar in egte liefde as lede van een liggaam.

Dit is immers aan tafel saam met Christus waar sy bevel tot ons kom: “*Dit is my opdrag: Julle moet mekaar liefhê soos ek julle liefhet.” (Joh. 15:12)*

Soos brood saamgestel is uit baie korrels wat so met mekaar vermeng is dat die een nie van die ander onderskei kan word nie,

so *behoort* ons eensgesind en aan mekaar verbind wees sodat daar geen tweedrag of skeiding onder ons mag voorkom nie.

Terwyl ons aan die tafel die heerlike teenwoordigheid van Jesus Christus deur Sy Woord en Gees ervaar, dink ons weer aan die bevel van Jesus:

 *“Dit is my opdrag: Julle moet mekaar liefhê soos ek julle liefhet”(Joh. 15:12).*

**En waarna laat die Nagmaal ons uitsien?**

Die apostel Paulus plaas die Nagmaal binne die perspektief van Christus se wederkoms wanneer hy sê: *“Elke keer as julle van hierdie brood eet en uit die beker drink, verkondig julle die dood van die Here totdat Hy kom”(1 Kor. 11:26).*

Wanneer ons die nagmaal vier, ervaar ons die vreugde om deel te hê aan die nuwe verbond in Christus se bloed. Ons dank die Vader dat ons die verlossing waarvan die profete geprofeteer het, mag ken.

Tegelyk sien ons met die viering van die nagmaal uit na die verskyning van ons Verlosser in heerlikheid en aan die ewige huweliksfees waartydens ons vol vreugde saam met Hom die nuwe wyn sal drink in die koninkryk van sy Vader.

 En ons bid met groot blydskap saam: *“Amen! Kom, Here Jesus!”(Op. 22:20).*

**SING: Lied 599 v. 1, 2, 3 (2018)**

1.

As Hy weer kom, as Hy weer kom,

kom haal Hy sy kinders;

al sy kinders, wat in Hom glo

om by Hom te wees.

Ja, ons wag op die Here,

en ons sing tot sy ere.

Ja, Hy kom weer verseker

om ons te kom haal.

2.

By die Vader, by die Vader,

maak Hy vir ons woonplek;

sodat almal wat in Hom glo

ook by Hom kan wees.

Ja, ons wag op die Here,

en ons sing tot sy ere.

Ja, Hy kom weer verseker

om ons te kom haal.

3.

Hy's die Weg en Hy's die Waarheid,

die Lewe vir elkeen;

sodat almal wat in Hom glo

vir ewig sal leef!

Ja, ons wag op die Here,

en ons sing tot sy ere.

Ja, Hy kom weer verseker

om ons te kom haal.

**Belydenisaflegging**

Dit is wat alles ingesluit is in ŉ eenvoudige maaltyd van brood en wyn – Nagmaal, sigbare tekens van die onsigbare blye evangelie wat ons glo.

Maar voordat ons aansit vir hierdie godgegewe maaltyd, is daar drie manne wat vandag wil bely dat hulle dit alles van harte glo.

Ons stel hulle nie voor nie want ons ken hulle goed, en God ken hulle goed – het Hy nie jare gelede reeds met die teken van water by hulle doop die waarborg gegee van sy verbondsbeloftes aan hulle nie?

Geloofsbelydenis is nie net ŉ formaliteit of ŉ ritueel nie.

Dit is ŉ bevestiging dat God dit wat Hy met die doop as beloftes gewaarborg het, vir jou werklikheid gemaak het deur aan jou wedergeboorte en geloof te skenk.

Paulus skryf daarvan in Rom. 10:9-10*, “9As jy met jou mond bely dat Jesus die Here is, en met jou hart glo dat God Hom uit die dood opgewek het, sal jy gered word.* ***10****Met die hart glo ons, en ons word vrygespreek; en met die mond bely ons, en ons word gered.”*

Daarom is dit nodig dat ons ons geloof openlik in die gemeente bely en ook ons voorneme bevestig om deur die krag van die Heilige Gees in God se verbond, in sy beloftes, te lewe in gehoorsaamheid aan sy opdragte.

**Roep seuns na vore – kort gebed**

Bernhard, Nathan en Werner,

Elkeen van julle is hier in God se teenwoordigheid in sy gemeente se samekoms om jou geloof te bely.

Luister mooi na die vrae wat ons jou vra, soos jy reeds weet is dit ŉ mondvol en geen ligtelike saak nie, luister mooi en antwoord dit in opregtheid:

1. Glo jy in die enige ware God: Vader en Seun en Heilige Gees in wie se Naam jy ook gedoop is?
2. Glo en bely jy dat jy in sonde ontvang en gebore is en nog steeds geneig is tot die boosheid, maar dat jy tog in Christus geheilig is, deur die Vader as kind aangeneem is, en deur die Heilige Gees tot ŉ nuwe gehoorsaamheid opgewek is?
3. Glo en bely jy dat die Ou en die Nuwe Testament die Woord van God en die volkome leer van saligheid is, soos dit ook in die belydenisskrifte van die Gereformeerde Kerke uitgedruk en in die kerk hier geleer word?

Dit is wat ons glo en dit het gevolge in ons lewe:

1. Is dit jou voorneme om deur die genade van God in hierdie leer te volhard tot aan die einde van jou lewe?

Is dit jou voorneme deur die genade van God in ŉ diep en opregte verhouding met God te lewe in sy verbond en om Hom van harte lief te hê en om Hom te dien in gehoorsaamheid aan sy Woord?

Is dit jou voorneme om deur die genade van God van die wêreld en al sy begeerlikhede af te sien, om jou saligheid by buite jouself in Christus alleen te soek?

Is dit jou voorneme om hierdie geloofsbelydenis van vandag te bevestig met ŉ lewe wat duidelik sal wys dat jy ontsag en respek en liefde vir God het?

1. Met die belydenis van jou geloof kry jy nou volledig deel aan al die gawes van Christus in sy kerk.

Belowe jy dat jy as ŉ lewende lid van die kerk die bediening van die Woord en die sakramente ywerig sal soek?

Belowe jy dat jy jou gawes gewillig en met vreugde en tot nut en saligheid van die ander gemeentelede en tot uitbouing van God se koninkryk sal inspan?

Belowe jy dat jy sal luister na die Christelike vermaning en tug as jy in leer en lewe sou afdwaal van die ware geloof wat jy vandag bely?

N, wat is jou opregte antwoord op al hierdie vrae? (x3)

Ons wek julle op, ons hits julle aan om te volhard in julle geloof (om vas te byt in geloof) en om te lewe in die beloftes van God wat Hy in julle doop gewaarborg het en wat julle van harte aangeneem het.

In die Naam van ons Here Jesus Christus heet ons julle hartlik welkom in die volle gemeenskap met die volk van God.

Mag God wat julle uit genade tot sy ewige heerlikheid in Christus Jesus geroep het, nadat ons ŉ kort tydjie in hierdie lewe gely het, volmaak bevestig, versterk en vas anker.

 Alle heerlikheid en krag behoort aan Hom tot in alle ewigheid.

**SING - Ps 134 v 4** (vat aan hulle) (Totius p. 653) (sonder begeleiding)

Laat Heer U seën op hul daal,

U gund uit Sion hul bestraal.

U, wat beveel en dit geskied,

Wil, Heer, U seën oor hul gebied.

Kom ons fokus gebruik nou die Nagmaal:

**SING: Lied 253 v. 1, 2 (2018)**

1.

U het die brood gebreek

eens by die meer

breek nou die lewensbrood

vir my ook, Heer.

Wil steeds u waarheid meer

aan my ontvou

tot ek ook in u Woord

my Heer aanskou.

2.

U is die lewensbrood,

Heiland, vir my.

U is die waarheid, Heer,

U maak my vry.

U beeld straal uit die Skrif

so helder voort -

U soek ek, Heer, Uself,

o Lewend' Woord.

Roep kindertjies na vore, wys en verduidelik simbole – tafel, brood, wyn, bekers (hoekom silwer), kelkies, wit tafeldoek, netjies oor voor die tyd (vir die vliege), En dan tydens ete – waarom die broodjie breek, bekers volmaak ui groot kom, sing aan tafel.

**Gebed**

Barmhartige God en Vader, ons wil nou met hierdie nagmaal die heerlike gemeenskap met u geliefde Seun Jesus Christus vier.

Ons bid U: Stuur ons U lewendmakende Gees,

sodat ons gevoed kan word met die ware brood uit die hemel wat die ewige lewe skenk. Amen.

**Hartverheffing**

Laat ons ons harte *fokus op* na Christus waar Hy aan die regterhand van die Vader sit.

Kom almal met blydskap en eensgesindheid na die tafel van die Here toe.

Dank Hom vir sy groot liefde wat Hy aan ons *bewys* het toe Hy homself as offer vir ons oorgegee het, en wat Hy steeds *bewys* deur al sy weldade aan ons te skenk.

**Uitdeelformule**

Die brood wat ons breek, is die gemeenskap met die liggaam van Christus.

 Vat dit, eet dit,

 dink daaraan en glo dat

 die liggaam van Christus gebreek is

 tot ŉ volkome versoening van al ons sondes.

Die beker *met wyn*, *waaroor ons die Here dank*, is die gemeenskap met die bloed van Christus.

 Vat dit, drink almal daaruit,

 dink daaraan en glo dat

 die kosbare bloed van ons Here Jesus Christus vergiet is

 tot ’n volkome versoening van al ons sondes.

Sing aan tafel: Lied 396 v 1, 2, 3, 4 (2018)

1.

Aanskou die Heiland, sien die kruis -

die Hemelvors, verag, verguis.

Vir my het Hy Hom daar laat hang.

Hy leef, Hy sterf - in my belang.

3.

Vir al my skuld het Hy betaal;

vir my in helle-angs gedaal.

Sy kruis, sy liefde onbegrens,

ontsluit in my 'n nuwe mens.

2.

Hy hang, van God en mens verlaat,

Hy seën waar ander spot en haat.

Hy bly verdra, vergeef, versoen -

in só 'n redder sal ek roem.

4.

Hom kan ek nou met vreugde dien

in ruimte deur sy kruis voorsien.

'n Liefde so volmaak en vry

eis alles, alles ook van my.

**Danksegging**

Laat ons met mond en hart die lof van die Here verkondig:

GEBED: Ps 103 –

Ek wil die Here loof, met alles wat in my is, wil ek sy heilige Naam loof.
2Ek wil die Here loof en nie een van sy weldade vergeet nie.
3Dit is Hy wat al my sonde vergewe, wat al my siekte genees, 4wat my red van die graf en my met liefde en ontferming kroon, 5wat my die goeie in oorvloed laat geniet, my die jeugdige krag van die arend skenk.

8Barmhartig en genadig is die Here, lankmoedig en vol liefde.
9Hy sal ons ons sonde nie bly toereken en nie vir ewig toornig bly nie.
10Hy handel met ons nie volgens ons sondes nie, vergeld ons nie vir ons ongeregtighede nie, 11want so groot as die afstand tussen hemel en aarde is, so groot is sy liefde vir dié wat Hom dien.
12So ver as die ooste van die weste af is, so ver verwyder Hy ons oortredinge van ons af.

20Loof die Here, magtige engele wat sy opdragte uitvoer, sy bevele gehoorsaam.
21Loof die Here, alle hemelwesens wat Hom dien en sy wil doen!
22Almal wat deur Hom geskep is, loof die Here op al die plekke waar Hy heers!
Ek wil die Here loof!

**SING: Sb 1-2 (Lied 202) v. 1, 2, 3**

1.

Prys Hom, die Hemelvors,

op sy verhewe troon,

loof Hom aan Wie die hemelkoor

hul hulde steeds betoon.

Aan Hom, die Skepperheer,

kom toe die eer en mag.

Sy Woord het alles voortgebring,

roem ewig sy gesag.

2.

Loof Hom, die Lam van God,

want Hy's vir ons geslag.

Hy het ons met sy bloed gekoop;

besing sy reddingsmag.

Uit elke stam en taal

het Hy ons vrygemaak;

sy koninkryk, sy priesterdom -

dít het Hy ons gemaak.

3.

Lof, eer en heerlikheid,

die wysheid en die krag

behoort aan God daar op die troon

en aan die Lam, geslag.

Tot in die ewigheid

sal ons die lied laat hoor;

die hele skepping oraloor roep

"Amen" in 'n koor.

Wegstuurseën – Num. 6:24-26

24”Die Here sal julle seën en julle beskerm;

 25die Here sal tot julle redding verskyn en julle genadig wees;

 26die Here sal julle gebede verhoor en aan julle vrede gee!

“Amen”